钦定古今图书集成/明伦汇编/氏族典/第613卷 > 《廖用贤尚友录》 > 仆固怀恩
## 钦定古今图书集成/明伦汇编/氏族典/第613卷 > 《廖用贤尚友录》 > 仆固怀恩

按《唐书仆固怀恩传》：“怀恩，铁勒部人。贞观二十年，铁
勒九姓大首领率众降，以仆骨歌滥拔延为金微都
督。讹为仆固氏，生乙李啜，乙李啜生怀恩，世袭都督。
怀恩善战𩰚，晓识戎情，部分谨严。安禄山反，从郭子
仪讨贼云中，破之。会李光弼战常山走。史思明时，同
罗部落叛禄山，北掠朔方，子仪率怀恩迎击怀恩，子”
玢战败降虏，已而自拔归，怀恩怒叱斩之，将士股栗，
皆殊死战，遂破其众。使回纥请师，回纥听命。广平王
为元帅，使怀恩统回纥兵以复两京，有殊功，诏加开
府仪同三司，封丰国公，拜朔方行营节度使，进封太
宁郡王。怀恩为人雄重，应对舒缓，然刚决犯上，恃功
多不法。代宗立，改朔方行营节度使，以副子仪。初，肃
宗以毗伽阙可汗为少子请婚，以怀恩女妻之。少子
立，号“登里可汗”，而怀恩女为可敦。宝应元年，遣与可
汗会太原可汗请和，助讨朝义。于是雍王以元帅为
中军，怀恩为之副。朝义败走，怀恩进收东都、河阳，至
郑州，再战再捷。朝义平，怀恩，以功迁尚书左仆射，兼
中书令、河北副元帅、朔方节度。怀恩自见功高，且贼
平则势轻，不能固宠，乃悉请裂河北，分大镇，潜结其
心以为助。又性彊固，不肯为谗毁屈，乃上书陈情，词
言慢很。诏宰相裴遵庆临谕诏旨，因察其去就。御史
大夫王翊使回，纥还，怀恩虑泄其交通状，因留不遣，
即使玚进攻榆次，以子仪代之，喻以逆顺。子仪至河
中，玚攻榆次，未拔，偏将焦晖、白玉等斩其首献阙下。
怀恩走，乃与部曲三百北渡河走灵武，稍稍引亡命
军复振。诏辇其母归京师，厚恤之，以寿终。又下诏拜
怀恩太保，兼中书令、大宁郡王。怀恩固恶不能改，遂
诱吐蕃十万入塞，邠宁节度使白孝德御之，覆其阵。
永泰元年，怀恩诱合诸蕃号二十万入寇，至鸣沙，病
甚，还死灵武，部曲焚其尸以葬，从子名臣以千骑降。
大历四年，册怀恩幼女为“崇徽公主”，嫁回纥云。